-2015.gada Noteikumi Nr.

 Rīgā (prot. Nr. .§)

**Darbības programmas „Izaugsme un nodarbinātība” 9.2.2.specifiskā atbalsta mērķa „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1.pasākuma “Deinstitucionalizācija” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 6. un 13.punktu*

1. **Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” specifiskā atbalsta mērķa 9.2.2. „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1.pasākumu “Deinstitucionalizācija” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības Eiropas Sociālā fonda (turpmāk – ESF) projekta iesniedzējam un sadarbības partnerim;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. pasākuma īstenošanas nosacījumus, tai skaitā vienošanās par projekta īstenošanu vienpusējā uzteikuma nosacījumus.

2. Pasākuma mērķis ir palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem.

3. Pasākuma mērķa grupa ir:

3.1. pilngadīgas personas ar garīga rakstura traucējumiem, kuras saņem valsts finansētus ilgstošas sociālās aprūpes un sociālās rehabilitācijas institūciju (turpmāk – valsts ilgstošas aprūpes institūcijas) pakalpojumus un pasākuma īstenošanas laikā pāriet uz dzīvi sabiedrībā, kā arī pilngadīgas personas ar garīga rakstura traucējumiem, kuras potenciāli var nonākt valsts ilgstošas aprūpes institūcijā;

3.2. ārpusģimenes aprūpē esoši bērni un jaunieši līdz 17 gadu vecumam (ieskaitot), kuri saņem valsts vai pašvaldības finansētus bērnu ilgstošas sociālās aprūpes un sociālās rehabilitācijas institūciju (turpmāk – bērnu aprūpes iestādes) pakalpojumus;

3.3. bērni ar funkcionāliem traucējumiem, kuri dzīvo ģimenēs, un viņu vecāki vai likumiskie pārstāvji (turpmāk – likumiskie pārstāvji);

3.4. potenciālie aizbildņi, adoptētāji, audžuģimenes.

4. Pasākuma ietvaros ir sasniedzami šādi uzraudzības rādītāji:

4.1.iznākuma rādītāji līdz 2018.gada 31.decembrim:

4.1.1. pieaugušo personu ar garīga rakstura traucējumiem skaits, kuriem ar ESF atbalstu veikts individuālo vajadzību izvērtējums – 2100;

4.1.2. bērnu aprūpes iestādēs esošo bērnu skaits, kuriem veikts individuālo vajadzību izvērtējums (ar ESF atbalstu) – 1760;

4.1.3. slēgšanai atbalstīto ilgstošās sociālās aprūpes un sociālās rehabilitācijas institūciju/filiāļu skaits – 3;

 4.2. iznākuma rādītāji līdz 2023.gada 31.decembrim:

 4.2.1. personu ar garīga rakstura traucējumiem skaits, kas saņem ESF atbalstītos sociālās aprūpes pakalpojumus dzīvesvietā (arī sociālās rehabilitācijas pakalpojumus) – 2100, bet projekta iesniegumos plāno 1 934, tai skaitā līdz 2018.gada 31.decembrim – 850;

4.2.2. bērnu ar funkcionāliem traucējumiem skaits, kas saņem ESF atbalstītus sociālos pakalpojumus – 3400, bet projekta iesniegumos plāno 3 132, tai skaitā līdz 2018.gada 31.decembrim – 600;

4.3. rezultāta rādītāji līdz 2023.gada 31.decembrim:

4.3.1. personu ar garīga rakstura traucējumiem skaits, kuras uzsāk patstāvīgu dzīvi ārpus ilgstošas sociālās aprūpes un sociālās rehabilitācijas institūcijas – 700, bet projekta iesniegumos plāno 645;

4.3.2. institucionālā aprūpē esošo bērnu skaita samazināšanās no 1 799 līdz 720, bet projekta iesniegumos plāno bērnu skaita samazināšanos līdz 802;

4.3.3. slēgto ilgstošas sociālās aprūpes un sociālās rehabilitācijas institūciju/filiāļu skaits – 3;

4.4. finanšu rādītājs – līdz 2018.gada 31.decembrim sertificēti izdevumi EUR 16 145 137 apmērā.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7. Pasākumam plānotais kopējais attiecināmais finansējums ir EUR 47 209 260, tai skaitā ESF finansējums – EUR 40 127 871 un valsts budžeta finansējums – EUR 7 081 389. Projekta iesniegumos plāno pieejamo kopējo attiecināmo finansējumu ne vairāk kā EUR 43 482 922, tai skaitā ESF finansējumu – EUR 36 960 484 un valsts budžeta finansējumu – EUR 6 522 438, paredzot iznākuma rādītāju un rezultāta rādītāju plānojumu atbilstoši šo noteikumu 4.1., 4.2. un 4.3.apakšpunktā noteiktajam apjomam.

8. Maksimālais attiecināmais ESF finansējuma apmērs nepārsniedz 85 procentus no plānotā projekta kopējā attiecināmā finansējuma.

9. Pasākuma ietvaros izmaksas ir attiecināmas, ja tās atbilst šajos noteikumos minētām izmaksu pozīcijām un tās ir radušās no šo noteikumu spēkā stāšanās dienas.

10.  Projekta minimālā attiecināmo izmaksu kopsumma nav ierobežota, projekta maksimālā attiecināmo izmaksu kopsumma, ko plāno projekta iesniegumā, līdz 2018.gada 31.decembrim ir:

10.1. Rīgas plānošanas reģionam – EUR 18 878 169;

10.2. Latgales plānošanas reģionam – EUR 8 278 914;

10.3. Vidzemes plānošanas reģionam – EUR 4 331 134;

10.4. Kurzemes plānošanas reģionam – EUR 6 285 281;

10.5. Zemgales plānošanas reģionam – EUR 5 709 424.

11. Šo noteikumu 10.punktā minētās projektu maksimālo attiecināmo izmaksu kopsummas pa plānošanas reģioniem tiek pārskatītas un nepieciešamības gadījumā precizētas pēc plānošanas reģionu deinstitucionalizācijas plānu izstrādes atbilstoši precizētajam mērķa grupas izvietojumam. Balstoties uz izstrādātajiem deinstitucionalizācijas plāniem, šo noteikumu 29.punktā minētā Sociālo pakalpojumu attīstības padome sniedz priekšlikumus atbildīgajai iestādei par projektu maksimālo attiecināmo izmaksu kopsummu izmaiņām.

12. No 2019.gada 1.janvāra atbildīgā iestāde pēc Eiropas Komisijas lēmuma var ierosināt projektos noteikto attiecināmo izmaksu kopsummu palielinājumu līdz EUR 47 209 260, ievērojot šo noteikumu 7.punktā minēto finansēšanas avotu sadalījumu un uzraudzības rādītāju palielinājumu, ievērojot šo noteikumu 4.2. un 4.3.apakšpunktā minēto uzraudzības rādītāju maksimālās vērtības.

1. **Prasības projekta iesniedzējam un projekta sadarbības partneriem**

13. Projektu iesniedzēji pasākuma ietvaros ir institūcijas, kas darbojas saskaņā ar Reģionālās attīstības likumā noteiktajām kompetencēm – šo noteikumu 10.punktā minētie plānošanas reģioni.

14. Katrs projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

15. Sadarbības iestāde lēmumu par projekta iesniegumu apstiprināšanu, apstiprināšanu ar nosacījumu vai noraidīšanu pieņem viena mēneša laikā no šo noteikumu 14.punktā minētā projekta atlases nolikumā noteiktā projekta iesnieguma iesniegšanas beigu datuma.

16. Finansējuma saņēmēja sadarbības partneri var būt:

16.1. plānošanas reģiona administratīvajā teritorijā esošas pašvaldības atbilstoši normatīvajiem aktiem par plānošanas reģionu teritorijām;

16.2. cita plānošanas reģiona administratīvajā teritorijā esošas pašvaldības, ja tas nepieciešams sabiedrībā balstītu pakalpojumu nodrošināšanai, kas īstenojami atbilstoši izstrādātajiem plānošanas reģionu deinstitucionalizācijas plāniem un individuālo vajadzību izvērtēšanas un individuālo sociālās aprūpes vai sociālās rehabilitācijas plāniem šo noteikumu 3.1., 3.2. un 3.3.apakšpunktā minētās mērķa grupas personām;

16.3. valsts ilgstošas aprūpes institūcijas – valsts sociālās aprūpes centri (turpmāk – valsts sociālas aprūpes centri);

16.4. bērnu aprūpes iestādes.

17. Ar katru sadarbības partneri finansējuma saņēmējs slēdz sadarbības līgumu. Ja uz projekta iesnieguma iesniegšanas brīdi nav noslēgts sadarbības līgums, tad ar projekta sadarbības partneri tiek noslēgts nodomu protokols par sadarbību projekta īstenošanā, izņemot šo noteikumu 16.2.apakšpunktā minētos sadarbības partnerus, kurus identificē un ar kuriem sadarbības līgumus slēdz projekta īstenošanas laikā.

18. Šo noteikumu 17.punktā minētajā nodomu protokolā iekļauj vismaz šādu informāciju:

18.1. pušu apņemšanos sadarboties projekta īstenošanā;

18.2. norādi par sadarbības partnera veicamajiem uzdevumiem, ievērojot šo noteikumu 19.punktā minēto;

18.3. pušu apņemšanos projekta apstiprināšanas gadījumā noslēgt sadarbības līgumu.

19. Šo noteikumu 17.punktā minētā sadarbības līgumā iekļauj informāciju atbilstoši normatīvajiem aktiem, kas nosaka kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā, un papildus iekļauj vismaz šādu informāciju:

19.1. ar sadarbības partneriem – pašvaldībām:

19.1.1. nosacījumu sniegt visu nepieciešamo informāciju šo noteikumu 20.1. un 20.2.apakšpunktā atbalstāmo darbību īstenošanai, nodrošinot piekļuvi sociālo pakalpojumu sniedzējiem un tikšanās iespējas ar tur strādājošiem speciālistiem, kā arī iespēju tikties ar šo noteikumu 3.1.apakšpunktā minētās mērķa grupas personām, kuras saņem pašvaldību finansētos sociālos pakalpojumus konkrētajā pašvaldībā;

19.1.2. pienākumu piesaistīt šo noteikumu 40.5.apakšpunktā minēto “sociālo mentoru”, nepieciešamības gadījumā nodrošinot viņam pieeju sociālo pakalpojumu sniegšanas vietām šo noteikumu 20.4.apakšpunktā minētās atbalstāmās darbības īstenošanai;

19.1.3. nosacījumu nodrošināt “sociālo mentoru” dalību apmācībās šo noteikumu 20.7.apakšpunktā minētās atbalstāmās darbības ietvaros;

19.1.4. pienākumu nodrošināt šo noteikumu 20.5. un 20.6.apakšpunktos minēto atbalstāmo darbību īstenošanu un priekšfinansēšanu, kā arī šo noteikumu 22.1.1.2., 23.1., 23.2., 23.3. un 23.4.apakšpunktā minēto izmaksu priekšfinansēšanu šo noteikumu 20.4.apakšpunktā minētās atbalstāmās darbības ietvaros;

19.1.5. norēķinu veikšanas kārtību šo noteikumu 22.1.1.2., 22.1.1.3. un 22.2.2.apakšpunktā un 26.punktā minēto izmaksu segšanai;

19.1.6. pārskatu un citas informācijas iesniegšanas kārtību un termiņus;

19.1.7. nosacījumu, ka pēc šo noteikumu 24.punktā minētā kompensācijas izmaksas termiņa beigām, pašvaldības turpina sabiedrībā balstītu pakalpojumu sniegšanu:

19.1.7.1. piešķirto valsts budžeta līdzekļu ietvaros šo noteikumu 3.1.apakšpunktā minētās mērķa grupas personām, kuras būs atstājušas valsts ilgstošas aprūpes institūcijas un uzsākušas dzīvi sabiedrībā;

19.1.7.2. pašvaldību budžeta līdzekļu ietvaros šo noteikumu 3.1.apakšpunktā minētās mērķa grupas personām, kuras dzīvo sabiedrībā;

19.1.8. pienākumu projekta aktivitāšu īstenošanas nodrošināšanai atvērt Valsts kasē atsevišķu norēķinu kontu;

19.2. ar sadarbības partneriem – valsts sociālās aprūpes centriem:

19.2.1. nosacījumu valsts sociālās aprūpes centriem sniegt visu nepieciešamo informāciju šo noteikumu 20.1. un 20.2.apakšpunktā minēto atbalstāmo darbību īstenošanai, nodrošinot piekļuvi valsts ilgstošas aprūpes pakalpojuma sniedzējam un tikšanās iespējas ar tur strādājošiem speciālistiem, kā arī iespēju tikties ar šo noteikumu 3.1. un 3.2.apakšpunktā minēto mērķa grupu personām, kuras saņem valsts finansētus sociālās aprūpes pakalpojumus;

19.2.2. pienākumu piedalīties šo noteikumu 20.4.apakšpunktā minētās atbalstāmās darbības īstenošanā;

19.2.3. nosacījumu nodrošināt speciālistu dalību apmācībās šo noteikumu 20.7.apakšpunktā minētās atbalstāmās darbības ietvaros;

19.2.4. norēķinu veikšanas kārtību šo noteikumu 22.1.1.1.apakšpunktā un 26.punktā minēto izmaksu segšanai;

19.2.5. pārskatu un citas informācijas iesniegšanas kārtību un termiņus;

19.2.6. pienākumu projekta aktivitāšu īstenošanas nodrošināšanai atvērt Valsts kasē atsevišķu valsts budžeta izdevumu kontu saskaņā ar Valsts kasē reģistrētiem finansēšanas plāniem;

19.3. ar sadarbības partneriem – bērnu aprūpes iestādēm:

19.3.1. nosacījumu sniegt visu nepieciešamo informāciju šo noteikumu 20.1. un 20.2.apakšpunktā minēto atbalstāmo darbību īstenošanai, nodrošinot piekļuvi bērnu ilgstošas sociālās aprūpes un sociālās rehabilitācijas pakalpojuma sniedzējam un tikšanās iespējas ar tur strādājošiem speciālistiem, kā arī iespēju tikties ar šo noteikumu 3.2.apakšpunktā minētās mērķa grupas personām, kuras saņem bērnu aprūpes iestādes pakalpojumus;

19.3.2. nosacījumu nodrošināt speciālistu dalību apmācībās šo noteikumu 20.7.apakšpunktā minētās atbalstāmās darbības ietvaros.

**III. Atbalstāmās darbības un izmaksas**

20. Pasākuma ietvaros ir atbalstāmas šādas darbības:

20.1. šo noteikumu 3.1. un 3.2.apakšpunktā minētās mērķa grupas personu un šo noteikumu 3.3.apakšpunktā minētās mērķa grupas personu – bērnu ar funkcionāliem traucējumiem individuālo vajadzību izvērtēšana un individuālo sociālās aprūpes vai sociālās rehabilitācijas plānu (turpmāk – atbalsta plāns) izstrāde;

20.2. plānošanas reģionu deinstitucionalizācijas plānu izstrāde;

20.3. bērnu aprūpes iestāžu un slēgšanai atbalstīto valsts sociālās aprūpes centru filiāļu reorganizācijas plānu (turpmāk – reorganizācijas plāni) izstrāde;

20.4. šo noteikumu 3.1.apakšpunktā minētās mērķa grupas personu, kuras uzturas valsts ilgstošas aprūpes institūcijās, sagatavošana pārejai uz dzīvi sabiedrībā;

20.5. sabiedrībā balstītu pakalpojumu īstenošana šo noteikumu 3.1.apakšpunktā minētās mērķa grupas personu neatkarīgai dzīvei sabiedrībā;

20.6. sociālās rehabilitācijas pakalpojumu, “atelpas brīža” jeb īslaicīgās aprūpes pakalpojumu (turpmāk – “atelpas brīža” pakalpojums) un sociālās aprūpes pakalpojumu (turpmāk – aprūpes pakalpojums) īstenošana šo noteikumu 3.3.apakšpunktā minētās mērķa grupas personām;

20.7. speciālistu apmācības sabiedrībā balstītu pakalpojumu sniegšanai;

20.8. informatīvi un izglītojoši pasākumi sabiedrības attieksmes maiņai, audžuģimeņu, adoptētāju un aizbildņu skaita palielināšanai;

20.9. informācijas un publicitātes pasākumi par projekta īstenošanu;

20.10. projekta vadība.

21. Pasākuma ietvaros plāno šādas izmaksas:

21.1. tiešās attiecināmās izmaksas;

21.2. netiešās attiecināmās izmaksas;

21.3. neparedzētās izmaksas.

22. Šo noteikumu 21.1.apakšpunktā minētās tiešās attiecināmās izmaksas ietver šādas izmaksu pozīcijas:

22.1. tiešās personāla izmaksas atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas:

22.1.1. sadarbības partneru projekta īstenošanas personāla izmaksas, kas attiecināmas, ja personāla iesaiste projektā ir nodrošināta ar ne mazāk kā 30 procentu noslodzi, saskaņā ar daļlaika attiecināmības principu:

22.1.1.1. kompensācija valsts sociālās aprūpes centriem par piemaksām un darba devēja valsts sociālās apdrošināšanas obligāto iemaksu izmaksām valsts sociālās aprūpes centru speciālistiem šo noteikumu 20.4.apakšpunktā minētās atbalstāmās darbības īstenošanai;

22.1.1.2. kompensācija pašvaldībām par atlīdzības izmaksām “sociālajam mentoram” šo noteikumu 20.4.apakšpunktā minētās atbalstāmās darbības īstenošanai. Ja “sociālajam mentoram” ir piesaistītas mazāk kā piecas šo noteikumu 3.1.apakšpunktā minētās mērķa grupas personas, kuras saņem valsts ilgstošas aprūpes institūciju pakalpojumus, “sociālo mentoru” piesaista uz nepilnu darba laiku un atlīdzības izmaksas aprēķina proporcionāli piesaistīto mērķa grupas personu skaitam;

22.1.1.3. kompensācija pašvaldībām par atlīdzības izmaksām šo noteikumu 20.6.apakšpunktā minētā aprūpes pakalpojuma nodrošināšanai, ja pašvaldība aprūpes pakalpojuma sniedzēju piesaista uz darba līguma pamata. Atlīdzības izmaksu kompensācija nepārsniedz kārtējam gadam valstī noteikto minimālo stundas tarifa likmi normālā darba laika ietvaros par katru šo noteikumu 3.3.apakšpunktā minētās mērķa grupas personu – bērnu ar funkcionāliem traucējumiem;

22.1.2. finansējuma saņēmēja projekta vadības personāla atlīdzības izmaksas. Ja projekta vadības personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāk kā 30 procentu noslodze;

22.2. tiešās projekta īstenošanas izmaksas:

22.2.1. pakalpojumu (uzņēmuma līgumu) izmaksas;

22.2.2. kompensācija pašvaldībām par šo noteikumu 20.4., 20.5. un 20.6.apakšpunktā minēto atbalstāmo darbību īstenošanu;

22.2.3. darba vietas aprīkojuma iegādes izmaksas finansējuma saņēmēja projekta vadības personālam jaunu darba vietu radīšanai vai esošu darba vietu atjaunošanai ne vairāk kā EUR 3 000 apmērā vienai darba vietai visā projekta īstenošanas laikā. Ja finansējuma saņēmēja projekta vadības personāls ir nodarbināts normālo darba laiku,darba vietas aprīkojuma iegādes izmaksas ir attiecināmas 100 procentu apmērā. Ja finansējuma saņēmēja projekta vadības personāls ir nodarbināts uz nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli atlīdzības procentuālajam sadalījumam;

22.2.4. komandējumu un dienesta braucienu izmaksas šo noteikumu 22.1.2.apakšpunktā minētajam finansējuma saņēmēja projekta vadības personālam, atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistīti izdevumi;

22.2.5. transporta izmaksas šo noteikumu 22.1.2.apakšpunktā minētajam finansējuma saņēmēja projekta vadības personālam;

22.2.6. obligāto veselības pārbaužu un redzes korekcijas līdzekļu kompensācijas izmaksas finansējuma saņēmēja projekta vadības personālam.

23. Šo noteikumu 22.2.2.apakšpunktā minētā kompensācija pašvaldībām šo noteikumu 20.4.apakšpunktā minētās atbalstāmās darbības īstenošanai ietver:

23.1. kompensāciju par ēdināšanas izdevumiem, kas nepārsniedz EUR 5 dienā, ja laiks nokļūšanai atpakaļ valsts ilgstošas aprūpes institūcijā pārsniedz piecas stundas, šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus;

23.2. kompensāciju par uzturēšanās izdevumiem viesnīcā (naktsmītnē) atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus, ja nav iespējams līdz jaunajai dzīvesvietai nokļūt un atgriezties atpakaļ valsts ilgstošas aprūpes institūcijā 12 stundu laikā;

23.3. kompensāciju par transporta izdevumiem (par degvielu, transportlīdzekļu nomu, transporta un specializētā transporta pakalpojumu pirkšanu, sabiedriskā transporta izmantošanu) šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus un pasākuma īstenošanas laikā plāno pāriet uz dzīvi sabiedrībā, nokļūšanai līdz jaunajai dzīves vietai un atpakaļ valsts ilgstošas aprūpes institūcijā;

23.4. kompensāciju par iekšzemes komandējumu un dienesta braucienu izmaksām atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi šo noteikumu 40.5.apakšpunktā minētiem “sociālajiem mentoriem”;

23.5. kompensāciju par “sociālo mentoru” piesaisti, ja pašvaldība “sociālo mentoru” piesaista uz uzņēmuma līguma pamata. Pakalpojuma izmaksas “sociālajam mentoram” nosaka par vienu šo noteikumu 3.1.apakšpunktā minētās mērķa grupas personu, kura saņem valsts ilgstošas aprūpes institūciju pakalpojumus.

24. Šo noteikumu 22.2.2.apakšpunktā minēto kompensāciju pašvaldībām par šo noteikumu 20.5.apakšpunktā minēto sabiedrībā balstītu sociālo pakalpojumu nodrošināšanu ne ilgāk kā divus gadus piešķir par katrai šo noteikumu 3.1.apakšpunktā minētās mērķa grupas personai sniegto sabiedrībā balstītu sociālo pakalpojumu kopumu, piemērojot vienas vienības izmaksu metodi saskaņā ar šo noteikumu 58.punktā minēto vienas vienības izmaksu metodiku.

25. Šo noteikumu 22.2.2.apakšpunktā minētā kompensācija pašvaldībām šo noteikumu 20.6.apakšpunktā minētās atbalstāmās darbības īstenošanai ietver:

25.1. kompensāciju par transporta izdevumiem (par degvielu, transportlīdzekļu nomu, transporta un specializētā transporta pakalpojumu pirkšanu, sabiedriskā transporta izmantošanu) šo noteikumu 3.3.apakšpunktā minētās mērķa grupas personām – bērnu ar funkcionāliem traucējumiem likumiskajiem pārstāvjiem bērna nogādāšanai uz un no “atelpas brīža” pakalpojuma sniegšanas vietas un šo noteikumu 22.1.1.3.apakšpunktā minētiem aprūpes pakalpojuma sniedzējiem;

25.2. kompensāciju par aprūpes pakalpojuma nodrošināšanu, ja pašvaldība aprūpes pakalpojuma nodrošināšanai piesaista pakalpojuma sniedzēju uz pakalpojuma (uzņēmuma) līguma pamata. Aprūpes pakalpojuma izmaksas nepārsniedz kārtējam gadam valstī noteikto minimālo stundas tarifa likmi par vienu aprūpes pakalpojuma stundu vienai šo noteikumu 3.3.apakšpunktā minētās mērķa grupas personai – bērnam ar funkcionāliem traucējumiem. Ja persona, kura sniedz aprūpes pakalpojumu, ir reģistrēta Valsts ieņēmumu dienestā kā projekta sadarbības partnera darba ņēmējs, attiecināmas ir arī darba devēja valsts sociālās apdrošināšanas obligāto iemaksu izmaksas;

25.3. kompensāciju par “atelpas brīža” nodrošināšanu, kas nepārsniedz:

25.3.1. EUR 29 dienā, ja pakalpojumu nodrošina darba dienā bez izmitināšanas (pakalpojuma sniedzējs nodrošina vismaz šādus speciālistus – māsa vai atbilstošas specialitātes māsa, māsas palīgs, sociālais aprūpētājs, sociālais pedagogs, interešu izglītības pedagogs, sociālais darbinieks un ārsts, kurš nodrošina pirmreizējo konsultāciju, uzsākot pakalpojuma saņemšanu);

25.3.2. EUR 40 diennaktī, ja pakalpojumu nodrošina darba dienās ar izmitināšanu (pakalpojuma sniedzējs nodrošina vismaz šādus speciālistus – māsa vai atbilstošas specialitātes māsa, māsas palīgs, sociālais aprūpētājs, sociālais pedagogs, interešu izglītības pedagogs, sociālais darbinieks un ārsts, kurš nodrošina pirmreizējo konsultāciju, uzsākot pakalpojuma saņemšanu);

25.3.3. EUR 43 diennaktī, ja pakalpojumu nodrošina brīvdienās un svētku dienās ar izmitināšanu (pakalpojuma sniedzējs nodrošina vismaz šādus speciālistus – māsa vai atbilstošas specialitātes māsa, māsas palīgs, sociālais aprūpētājs un sociālais darbinieks);

25.3.4. EUR 29 dienā, ja pakalpojumu nodrošina brīvdienās un svētku dienās bez izmitināšanas (pakalpojuma sniedzējs nodrošina vismaz šādus speciālistus – māsa vai atbilstošas specialitātes māsa, māsas palīgs, sociālais aprūpētājs un sociālais darbinieks);

25.3.5. EUR 22 naktī, ja pakalpojumu nodrošina tikai darba dienu, brīvdienu un svētku dienu naktīs, un, ja pakalpojums netiek sniegts tās pašas diennakts laikā, kad šo noteikumu 25.3.1. un 25.3.4.apakšpunktā minētais pakalpojums (pakalpojuma sniedzējs nodrošina vismaz šādus speciālistus – māsa vai atbilstošas specialitātes māsa, māsas palīgs un sociālais aprūpētājs);

25.4. izmaksas pašvaldībām nepieciešamo speciālistu piesaistei šo noteikumu 20.6.apakšpunktā minēto sociālās rehabilitācijas sniegšanai.

**26. Šo noteikumu 21.2.apakšpunktā minētās netiešās attiecināmās izmaksas finansējuma saņēmējs plāno kā vienu izmaksu pozīciju 15 procentu apmērā no šo noteikumu 22.1.apakšpunktā minētām tiešajām personāla atalgojuma izmaksām.**

27. Šo noteikumu 21.3.apakšpunktā minētās neparedzētās izmaksas (izdevumi papildu darbu vai pakalpojumu veikšanai, kas neparedzamu apstākļu dēļ ir kļuvuši nepieciešami noslēgtās vienošanās par projekta īstenošanu izpildes nodrošināšanai) projektā plāno kā vienu izdevumu pozīciju un tā nepārsniedz divus procentus no šo noteikumu 21.1.apakšpunktā minētām tiešajām attiecināmajām izmaksām. Neparedzēto izmaksu izlietošanu pirms izdevumu veikšanas finansējuma saņēmējs saskaņo ar sadarbības iestādi vienošanās par projekta īstenošanu noteiktajā kārtībā.

28. Pasākuma ietvaros šo noteikumu 21.punktā minēto izmaksu pievienotās vērtības nodokļa izmaksas ir attiecināmās izmaksas, ja tās nav atmaksājamasatbilstoši normatīvajos aktos nodokļu politikas jomā noteiktajā kārtībā.

**IV. Pasākuma un projekta īstenošanas nosacījumi**

29. Pasākuma ieviešanu uzrauga Labklājības ministrijas izveidota Sociālo pakalpojumu attīstības padome (turpmāk – padome). Padomes sēdēs uzaicina piedalīties vadošās iestādes, Ekonomikas ministrijas, Izglītības un zinātnes ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Latvijas Lielo pilsētu asociācijas, kā arī citu nevalstisko organizāciju pārstāvjus, kuri pārstāv deinstitucionalizētās personas un to ģimenes locekļus. Padomes sēdēs plānošanas reģionu pārstāvji un atbildīgā iestāde piedalās bez balsstiesībām.

30. Šo noteikumu 29.punktā minētā padome:

29.1. sniedz ieteikumus plānošanas reģionu deinstitucionalizācijas plānu sagatavošanas procesā;

29.2. apstiprina plānošanas reģionu izstrādātos deinstitucionalizācijas plānus;

29.3. izvērtē plānošanas reģionu deinstitucionalizācijas plānu ieviešanas procesu un sabiedrībā balstītu pakalpojumu izveidošanas gaitu, analizē problēmas un sniedz priekšlikumus plānošanas reģioniem un atbildīgajai iestādei nepieciešamo uzlabojumu veikšanai;

29.4. sniedz priekšlikumus par nepieciešamajām izmaiņām finansējuma sadalījumā pa plānošanas reģioniem atbilstoši šo noteikumu 11.punktā minētajam.

31. Pasākumu īsteno tiešā sinerģijā ar 9.2.3.specifiskā atbalsta mērķi “Atbalstīt prioritāro (sirds un asinsvadu, onkoloģijas, perinatālā un neonatālā perioda aprūpes un garīgās veselības) veselības jomu veselības tīklu attīstības vadlīniju un kvalitātes nodrošināšanas sistēmas izstrādi un ieviešanu, jo īpaši sociālās atstumtības un nabadzības riskam pakļauto iedzīvotāju veselības uzlabošanai” (turpmāk – 9.2.3.specifiskā atbalsta mērķis) un 9.3.1.specifiskā atbalsta mērķi „Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā” (turpmāk – 9.3.1.specifiskā atbalsta mērķis) īstenošanu. Pasākuma ietvaros plānošanas reģionu deinstitucionalizācijas plāni tiek izstrādāti balstoties uz 9.2.3.specifiskā atbalsta mērķa ietvaros veiktā pētījuma rezultātiem un veselības tīklu attīstības vadlīnijām. Ieguldījumi infrastruktūrā 9.3.1.specifiskā atbalsta mērķa ietvaros tiek veikti atbilstoši pasākuma ietvaros izstrādātajiem plānošanas reģionu deinstitucionalizācijas plāniem.

32. Šo noteikumu 20.1.apakšpunktā minētās atbalstāmās darbības īstenošanu nodrošina finansējuma saņēmēja piesaistīts pakalpojuma sniedzējs un šīs darbības ietvaros:

32.1. šo noteikumu 3.1.apakšpunktā minētās mērķa grupas personu izvērtēšanai:

32.1.1. piesaista vismaz sociālo darbinieku, klīnisko psihologu, psihiatru, ergoterapeitu un garīgās veselības aprūpes māsu;

32.1.2. izmanto Labklājības ministrijas izstrādātos vērtēšanas kritērijus un metodiku individuālā izvērtējuma veikšanai, kas ievietota Labklājības ministrijas tīmekļa vietnē [*www.lm.gov.lv*](http://www.lm.gov.lv)(turpmāk – Labklājības ministrijas tīmekļa vietne) **līdz 2015.gada 30.septembrim** un nosaka personas spējas šādās kategorijās:

32.1.2.1. veselība;

32.1.2.2. pašaprūpes spējas;

32.1.2.3. saskarsmes spējas;

32.2. šo noteikumu 3.2.apakšpunktā minētās mērķa grupas personu un 3.3.apakšpunktā minētās mērķa grupas personu – bērnu ar funkcionāliem traucējumiem izvērtēšanai:

32.2.1. piesaista vismaz sociālo darbinieku, speciālo pedagogu, neirologu, logopēdu, fizioterapeitu un klīnisko psihologu. Veicot individuālo vajadzību izvērtējumu 3.2.apakšpunktā minētās mērķa grupas personām, kuras uzturas valsts sociālās aprūpes centros, piesaista arī ergoterapeitu;

32.2.2. izmanto Labklājības ministrijas izstrādātos vērtēšanas kritērijus un metodiku individuālā izvērtējuma veikšanai, kas ievietota Labklājības ministrijas tīmekļa vietnē;

32.2.3. izdala atsevišķas vecuma grupas:

32.2.3.1. 0–2 gadi;

32.2.3.2. 3–6 gadi;

32.2.3.3. 7–14 gadi;

32.2.3.4. 15–17 gadi (ieskaitot);

32.3. šo noteikumu 3.1. un 3.2.apakšpunktā minētās mērķa grupas personu un 3.3.apakšpunktā minētās mērķa grupas personu – bērnu ar funkcionāliem traucējumiem izvērtēšanas procesā nodrošina arī mērķa grupas personu likumisko pārstāvju, ģimenes locekļu, aprūpētāju vai citu atbalsta personu līdzdalību;

32.4. katrai izvērtētajai šo noteikumu 3.1. un 3.2.apakšpunktā minētās mērķa grupas personai un 3.3.apakšpunktā minētās mērķa grupas personai – bērnam ar funkcionāliem traucējumiem izstrādā atbalsta plānu, kas ietver vismaz šādu informāciju:

32.4.1. personas vārdu, uzvārdu un personas kodu;

32.4.2. personas problēmu un vajadzību definējumu;

32.4.3. personas sociālo vajadzību, veselības un funkcionēšanas spēju raksturojumu;

32.4.4. mērķi, uzdevumus un veicamos pasākumus;

32.4.5. pieejamos un nepieciešamos resursus;

32.4.6. veiktā individuālā izvērtējuma procesuālo aprakstu.

33. Šo noteikumu 32.4.apakšpunktā minēto atbalsta plānu:

33.1. paraksta šo noteikumu 3.1.apakšpunktā minētās mērķa grupas persona un šo noteikumu 3.2.apakšpunktā minētās mērķa grupas personas un 3.3.apakšpunktā minētās mērķa grupas personas – bērna ar funkcionāliem traucējumiem likumiskais pārstāvis, kā arī visi personas izvērtēšanā iesaistītie speciālisti;

33.2. sagatavo vienā eksemplārā:

33.2.1. šo noteikumu 3.1.apakšpunktā minētās mērķa grupas personai, kura dzīvo sabiedrībā, un uzglabā tās pašvaldības sociālajā dienestā, kurasadministratīvajā teritorijā šo noteikumu 3.1.apakšpunktā minētās mērķa grupas persona dzīvo un saņem sabiedrībā balstītus pakalpojumus;

33.2.2. šo noteikumu 3.3.apakšpunktā minētās mērķa grupas personai – bērnam ar funkcionāliem traucējumiem un uzglabā pašvaldības sociālajā dienestā, kuras administratīvajā teritorijā noteikumu 3.3.apakšpunktā minētās mērķa grupas persona – bērns ar funkcionāliem traucējumiem faktiski dzīvo;

 33.3. sagatavo divos eksemplāros un:

33.3.1. vienu eksemplāru uzglabā šo noteikumu 3.1.apakšpunktā minētās mērķa grupas personas, kura saņem valsts ilgstošas aprūpes institūciju pakalpojumus lietā, bet otru eksemplāru uzglabā tās pašvaldības sociālajā dienestā, kurasadministratīvajā teritorijā šo noteikumu 3.1.apakšpunktā minētās mērķa grupas persona ir izvēlējusies saņemt sabiedrībā balstītus pakalpojumus;

33.3.2. vienu eksemplāru uzglabā šo noteikumu 3.2.apakšpunktā minētās mērķa grupas personas lietā bērnu aprūpes iestādē, bet otru eksemplāru uzglabā tās pašvaldības sociālajā dienestā, kasšo noteikumu 3.2.apakšpunktā minētās mērķa grupas personu ir ievietojusi bērnu aprūpes iestādē.

34. Šo noteikumu 3.1. un 3.2.apakšpunktā minētās mērķa grupas personu un 3.3.apakšpunktā minētās mērķa grupas personu – bērnu ar funkcionāliem traucējumiem individuālo vajadzību atkārtota izvērtēšana un atbalsta plānu aktualizēšana tiek veikta:

34.1. atbilstoši normatīvajos aktos par prasībām sociālo pakalpojumu sniedzējiem noteiktajam;

34.2. ietverot šo noteikumu 3.1.apakšpunktā minētās mērķa grupas personas apmierinātības novērtējumu par saņemtajiem sabiedrībā balstītajiem pakalpojumiem un šo noteikumu 3.2. apakšpunktā minētās mērķa grupas personas un 3.3.apakšpunktā minētās mērķa grupas personas – bērna ar funkcionāliem traucējumiem likumiskā pārstāvja vērtējumu par sociālās rehabilitācijas pakalpojumiem un atbalsta pasākumiem.

35. Šo noteikumu 20.2.apakšpunktā minētās atbalstāmās darbības īstenošanu nodrošina finansējuma saņēmēja piesaistīts pakalpojuma sniedzējs un šīs darbības ietvaros katrs plānošanas reģions līdz 2016.gada 31.decembrim izstrādā atsevišķu plānošanas reģiona deinstitucionalizācijas plānu laika periodam līdz 2020.gadam, atbilstoši attiecīgā plānošanas reģiona teritorijas attīstības plānošanas dokumentiem. Plānošanas reģiona deinstitucionalizācijas plāns ietver vismaz šādas sadaļas:

35.1. plānošanas reģiona deinstitucionalizācijas plāna mērķis un uzdevumi;

35.2. informācija par valsts ilgstošas aprūpes institūcijām un bērnu aprūpes iestādēm, to infrastruktūru un tajā esošajām šo noteikumu 3.1. un 3.2.apakšpunktā minētās mērķa grupas personām. Informācijas apzināšanai un apkopošanai izmanto Labklājības ministrijas noteiktās prasības, kas ievietotas Labklājības ministrijas tīmekļa vietnē **līdz 2015.gada 30.septembrim;**

35.3. informācija par pašvaldībās dzīvojošām:

35.3.1. šo noteikumu 3.1.apakšpunktā minētās mērķa grupas personām – pilngadīgām personām ar garīga rakstura traucējumiem, kurām atbilstoši pašvaldības sociālā dienesta izvērtējumam ir risks nonākt valsts ilgstošas aprūpes institūcijās;

35.3.2. šo noteikumu 3.3.apakšpunktā minētās mērķa grupas personām – bērniem ar funkcionāliem traucējumiem, kuri dzīvo ģimenēs un kuriem atbilstoši pašvaldības sociālā dienesta izvērtējumam ir risks nonākt bērnu aprūpes iestādēs;

35.4. šo noteikumu 3.1. un 3.2.apakšpunktā minētās mērķa grupas personu un 3.3.apakšpunktā minētās mērķa grupas personu – bērnu ar funkcionāliem traucējumiem vajadzību analīze, kā arī iemesli šo noteikumu 3.1.apakšpunktā minētās mērķa grupas personu, kuras saņem valsts ilgstošas aprūpes institūciju pakalpojumus un 3.2.apakšpunktā minētās mērķa grupas personu nonākšanai valsts ilgstošas aprūpes institūcijā vai bērnu aprūpes iestādē (balstoties uz veiktajiem individuāliem personu novērtējumiem);

35.5. šo noteikumu 3.1., 3.2. un 3.3.apakšpunktā minēto mērķa grupu personām pieejamo sabiedrībā balstītu sociālo pakalpojumu analīze (pakalpojuma veids un saturs, minēto mērķa grupu personu apkalpošanas kapacitāte, personāla skaits un sastāvs pa profesijām, infrastruktūras novērtējums);

35.6. šo noteikumu 3.punktā minēto mērķa grupu personām pieejamo vispārējo pakalpojumu (veselības aprūpe, izglītība, nodarbinātība, transports, brīvā laika pavadīšana) analīze uz 2016.gada 1.janvāri un plānotās izmaiņas pakalpojumu nodrošināšanā;

35.7. konstatētie šķēršļi pieejamo pakalpojumu pilnvērtīgai izmantošanai;

35.8. iespējamie risinājumi šo noteikumu 3.1., 3.2. minēto mērķa grupu personu un 3.3.apakšpunktā minētās mērķa grupas personu – bērnu ar funkcionāliem traucējumiem vajadzību pēc sociālajiem pakalpojumiem apmierināšanai katrā pašvaldības administratīvajā teritorijā, ņemot vērā sociālekonomisko un demogrāfisko situāciju;

35.9. sociālo pakalpojumu sniegšanai nepieciešamo cilvēkresursu analīze (ietverot specifiskas apmācību vajadzības darbam ar šo noteikumu 3.punktā minēto mērķa grupu personām) dalījumā pa pašvaldību administratīvajām teritorijām;

35.10. sasniedzamie rezultāti (atbilstoši pasākuma mērķim);

35.11. izvēlētais risinājums (izvērtējot un samērojot vajadzības, izmaksas un rezultātus šo noteikumu 3.1. un 3.2.apakšpunktā minēto mērķa grupu personām un 3.3.apakšpunktā minētās mērķa grupas personām – bērniem ar funkcionāliem traucējumiem), kas ietver:

35.11.1. mērķa grupas personu vajadzībām atbilstošāko pakalpojumu izvietojuma plānu;

35.11.2. plāna ieviešanas laika grafiku līdz 2020.gadam;

35.11.3. pašvaldību sadarbības koordinācijas modeli plānoto sociālo pakalpojumu (izvēlētā risinājuma) attīstībai un sniegšanai, ja ir situācija, kad nepieciešamais pakalpojums pieejams vai plānots citas pašvaldības administratīvajā teritorijā;

35.11.4. plāna ieviešanai nepieciešamo finansējumu un finansējuma avotus;

35.12. plāna īstenošanas uzraudzības un rezultātu novērtēšanas kārtību.

36. Šo noteikumu 35.5. un 35.6.apakšpunktā minētās plānošanas reģiona deinstitucionalizācijas plāna sadaļas izstrādā, ņemot vērā Reģionālās politikas pamatnostādnēs 2013.– 2019.gadam noteikto publisko individuālo pakalpojumu klāstu („grozu”) pa apdzīvoto vietu grupām un 9.2.3.specifiskā atbalsta mērķa ietvaros izstrādātās veselības tīklu attīstības vadlīnijas.

37. Plānošanas reģioni nodrošina izstrādāto plānošanas reģionu deinstitucionalizācijas plānu ieviešanas progresa izvērtējumu ne retāk kā reizi divos gados. Projekta īstenošanas laikā plānošanas reģionu deinstitucionalizācijas plānu ieviešanas progresa izvērtējumu veic līdz 2019.gada 1.aprīlim par periodu līdz 2018.gada 31.decembrim un līdz 2021.gada 1.aprīlim par periodu līdz 2020.gada 31.decembrim.

38. Šo noteikumu 20.3.apakšpunktā minētās atbalstāmās darbības īstenošanu nodrošina finansējuma saņēmēja piesaistīts pakalpojuma sniedzējs un šīs darbības ietvaros izstrādā reorganizācijas plānus, kas ietver vismaz šādas sadaļas:

38.1. ēku esošo infrastruktūru un funkcionālo pielietojumu analīze;

38.2. risinājumi infrastruktūras pielāgojumiem, ja tādi nepieciešami reorganizācijas plāna īstenošanai;

38.3. priekšlikumi bērnu aprūpes iestāžu reorganizēšanai un valsts sociālās aprūpes centru filiāļu slēgšanai (tai skaitā veicamās darbības, laika grafiks un šo noteikumu 3.1.apakšpunktā minētās mērķa grupas personu, kuras saņem valsts finansētus ilgstošas sociālās aprūpes pakalpojumus valsts sociālās aprūpes centros, pārvietošanas plāns);

38.4. valsts sociālās aprūpes centru filiāļu un bērnu aprūpes iestāžu nodarbināto speciālistu un darbinieku kompetenču tālākas izmantošanas plāns.

39. Šo noteikumu 38.punktā minētie reorganizācijas plāni ir izstrādājami kā atsevišķi plāni vai arī tie ir integrējami plānošanas reģionu deinstitucionalizācijas plānos kā viena no plānošanas reģionu deinstitucionalizācijas plāna sadaļām. **Slēgšanai atbalstītās valsts sociālās aprūpes centru filiāles nosaka Labklājības ministrija līdz 2016.gada 31.martam.**

40. Šo noteikumu 20.4.apakšpunktā minētās atbalstāmās darbības īstenošanu nodrošina finansējuma saņēmējs un sadarbības partneri – valsts sociālās aprūpes centri un pašvaldības un tās ietvaros:

40.1. īsteno sagatavošanas pasākumu kopumu šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus un izteikušas vēlmi dzīvot sabiedrībā, palīdzot uzlabot pašaprūpes, neatkarības un patstāvīgas dzīves prasmes, tai skaitā praktizējot to pielietošanu sabiedrības vidē un veidojot izpratni par dzīvi sabiedrībā;

40.2. šo noteikumu 40.1.apakšpunktā minēto pasākumu kopumu:

40.2.1. nosaka katrai šo noteikumu 3.1.apakšpunktā minētās mērķa grupas personai, kura saņem valsts ilgstošas aprūpes institūciju pakalpojumus šo noteikumu 20.1.apakšpunktā minētās individuālās izvērtēšanas laikā, un to ietver atbalsta plānā;

40.2.2. īsteno viena gada laikā no šo noteikumu 3.1.apakšpunktā minētās mērķa grupas personas, kuras saņem valsts ilgstošas aprūpes institūciju pakalpojumus, atbalsta plāna izstrādes un sagatavošanas procesa uzsākšanas brīža;

40.3. sagatavošanas pasākumus īsteno:

40.3.1. šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus un kuras pāriet uz dzīvi sabiedrībā no valsts sociālās aprūpes centra filiāles – valsts sociālās aprūpes centra speciālisti, piesaistītais “sociālais mentors” un šo noteikumu 40.4.apakšpunktā minētie speciālisti;

40.3.2. šo noteikumu 3.1.apakšpunktā minētās mērķa grupas personām, kuras saņem valsts ilgstošas sociālās aprūpes pakalpojumus un kuras pāriet uz dzīvi sabiedrībā no citas valsts ilgstošas aprūpes institūcijas – piesaistītais “sociālais mentors” un šo noteikumu 40.4.apakšpunktā minētie speciālisti;

40.4. finansējuma saņēmējs uz pakalpojuma (uzņēmuma) līguma piesaista sociālo darbinieku, sociālo rehabilitētāju, sociālo aprūpētāju, ergoterapeitu, logopēdu, psihologu un mākslas terapeitu, kuram ir darba pieredze saskarsmē ar personām ar invaliditāti;

40.5. pašvaldība piesaista “sociālo mentoru”, kurš veido šo noteikumu 3.1.apakšpunktā minētās mērķa grupas personas, kura saņem valsts ilgstošas sociālās aprūpes pakalpojumus, izpratni par dzīvi sabiedrībā, sniedz atbalstu, palīdz viņam reālā sabiedrības vidē apgūt ikdienai nepieciešamās prasmes, rosina attīstīt esošas un jaunas iemaņas;

40.6. vienam “sociālajam mentoram” vienlaikus var tikt piesaistītas ne vairāk kā piecas šo noteikumu 3.1.apakšpunktā minētās mērķa grupas personas, kuras saņem valsts ilgstošas aprūpes institūciju pakalpojumus;

40.7. “sociālā mentora” pakalpojumu var sniegt persona, kura ir apmācīta darbam ar pilngadīgām personām ar garīga rakstura traucējumiem un kurai ir labas komunikācijas prasmes;

40.8. šo noteikumu 3.1.apakšpunktā minētās mērķa grupas persona, kura saņem valsts ilgstošas sociālās aprūpes pakalpojumus, savu vēlmi pāriet uz dzīvi sabiedrībā izsaka uz rakstiska iesnieguma pamata valsts ilgstošas aprūpes institūcijas vadībai. Gadījumā, ja rodas apstākļi, kuru dēļ nav iespējams turpināt uzsākto pārejas posmu uz dzīvi sabiedrībā, šo noteikumu 3.1.apakšpunktā minētās mērķa grupas personai, kura saņem valsts ilgstošas sociālās aprūpes pakalpojumus, ir tiesības rakstveidā par to informēt valsts ilgstošas aprūpes institūcijas vadību;

40.9. šo noteikumu 23.1., 23.2. un 23.3.apakšpunktā minētās izmaksas šo noteikumu 3.1.apakšpunktā minētās mērķa grupas personām, kuras saņem valsts ilgstošas aprūpes institūciju pakalpojumus, kā arī šo noteikumu 22.1.1.2., 23.3. un 23.4.apakšpunktā minētās izmaksas šo noteikumu 40.5.apakšpunktā minētam “sociālajam mentoram” pašvaldības priekšfinansē, ja “sociālo mentoru” pašvaldība ir piesaistījusi uz darba līguma pamata. Ja pašvaldība šo noteikumu 40.5.apakšpunktā minēto “sociālo mentoru” ir piesaista uz pakalpojuma (uzņēmuma) līguma pamata, tad šo noteikumu 23.punktā minētās izmaksas pašvaldība kompensē pēc pakalpojuma sniedzēja iesniegtā rēķina par sniegtajiem pakalpojumiem un faktiskajām izmaksām.

41. Šo noteikumu 20.5.apakšpunktā minēto atbalstāmo darbību īsteno pašvaldības, kas, papildus jau šobrīd sniegtajiem sabiedrībā balstītiem sociālajiem pakalpojumiem, nodrošina vismaz šādu sabiedrībā balstītu sociālo pakalpojumu sniegšanu šo noteikumu 3.1.apakšpunktā minētās mērķa grupas personām:

41.1. aprūpe mājās;

41.2. dienas aprūpes centrs;

41.3. specializētās darbnīcas;

41.4. grupu dzīvokļi;

41.5. īslaicīgās sociālās aprūpes pakalpojumi;

41.6. speciālistu konsultācijas un individuālais atbalsts;

41.7. atbalsta grupas un grupu nodarbības.

42. Šo noteikumu 20.6.apakšpunktā minēto atbalstāmo darbību īsteno pašvaldības, kas nodrošina šādu pakalpojumu sniegšanu:

42.1. aprūpes pakalpojums (ne vairāk kā 50 stundas nedēļā) šo noteikumu 3.3.apakšpunktā minētās mērķa grupas personām – bērniem ar funkcionāliem traucējumiem, kuriem izsniegts Veselības un darbspēju ekspertīzes ārstu valsts komisijas (turpmāk – VDEĀVK) atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk – bērns) līdz četru gadu vecumam (ieskaitot);

42.2. “atelpas brīža” pakalpojums bērnu likumiskajiem pārstāvjiem;

42.3. sociālās rehabilitācijas pakalpojumus šo noteikumu 3.3.apakšpunktā minētās mērķa grupas personām:

42.3.1. bērniem – psihologa pakalpojums, logopēda pakalpojums, rehabilitologa pakalpojums, fizioterapija, reitterapija, hidroterapija, kā arī izglītojošās atbalsta grupas;

 42.3.2. bērnu likumiskajiem pārstāvjiem – ne vairāk kā divus no šādiem sociālās rehabilitācijas pakalpojumiem – psihologa pakalpojums, rehabilitologa pakalpojums, fizioterapija, kā arī izglītojošās atbalsta grupas.

43. Šo noteikumu 42.1.apakšpunktā minētais aprūpes pakalpojums ietver bērna aprūpi un uzraudzību, pašaprūpes spēju attīstību un brīvā laika saturīgu pavadīšanu un pašvaldības sociālais dienests to organizē šādā kārtībā:

43.1. pieņem no bērna likumiskā pārstāvja iesniegumu par nepieciešamību nodrošināt aprūpes pakalpojumu;

43.2. pārbauda, vai iesniegumā ir norādīta šāda informācija:

43.2.1. bērna, kuram nepieciešams aprūpes pakalpojums, vārds, uzvārds, personas kods un dzīvesvietas adrese, kur nepieciešams sniegt pakalpojumu;

43.2.2. bērna likumiskā pārstāvja kontaktinformācija un faktiskās dzīvesvietas adrese;

43.2.3. vēlamais aprūpes pakalpojuma saņemšanas apjoms, norādot kopējo stundu skaitu nedēļā un konkrētu nedēļas dienu vai dienas, kad sociālās aprūpes pakalpojums būs nepieciešams (ja tas ir zināms);

43.2.4. vēlamā aprūpes pakalpojuma sniedzēja vārds un uzvārds vai nosaukums un reģistrācijas numurs (ja tas ir zināms);

43.3. pārliecinās, vai iesniegumam ir pievienoti šādi dokumenti vai papildu informācija:

43.3.1. bērna likumiskā pārstāvja pārstāvības tiesības apliecinoša dokumenta kopija;

43.3.2. VDEĀVK atzinuma kopija par īpašas kopšanas nepieciešamību bērnam sakarā ar smagiem funkcionāliem traucējumiem;

43.3.3. darba devēja apliecinājums, ja bērna likumiskais pārstāvis ir darba ņēmējs, norādot darba stundas nedēļā, kad veic darba pienākumus vai ja bērna likumiskais pārstāvis ir pašnodarbinātā persona vai individuālais komersants, informāciju par stundām nedēļā, kad veic saimniecisko darbību;

43.3.4. izglītības iestādes apliecinājums, ja bērna likumiskais pārstāvis apgūst attiecīgu izglītības programmu konkrētajā izglītības iestādē. Ja bērna likumiskais pārstāvis apgūst izglītības programmu neklātienē, pakalpojumu piešķir tikai studiju dienās mācību gada laikā un sesijas laikā;

43.3.5. Nodarbinātības valsts aģentūras apliecinājums, ja bērna likumiskais pārstāvis piedalās Nodarbinātības valsts aģentūras organizētajos pasākumos, norādot pasākumā pavadāmās stundas nedēļā;

43.3.6. dienas aprūpes centra, dienas centra vai cita sociālās rehabilitācijas pakalpojumu sniedzēja apliecinājums, ja bērna likumiskais pārstāvis izmanto attiecīgus pakalpojumus, norādot tajos pavadāmās stundas nedēļā;

43.3.7. informācija par vienreizēju pasākumu apmeklēšanai un saturīga brīvā laika pavadīšanai nepieciešamo stundu skaitu nedēļā (ne vairāk kā 10 stundas nedēļā);

43.4. izvērtē iesniegumā minēto informāciju un ne ilgāk kā viena mēneša laikā no iesnieguma saņemšanas dienas pieņem vienu no šādiem lēmumiem:

43.4.1. par aprūpes pakalpojuma piešķiršanu, nosakot aprūpes pakalpojuma apjomu (stundas nedēļā);

43.4.2. par aprūpes pakalpojuma atteikumu, ja bērns neatbilst šo noteikumu 42.1.apakšpunktā minētām prasībām vai bērna likumiskā pārstāvja iesniegtā informācija neatbilst šo noteikumu 43.2. un 43.3.apakšpunktā minētām prasībām;

43.5. lēmumu adresātam (bērna likumiskajam pārstāvim) paziņo Paziņošanas likumā noteiktajā kārtībā.

44. Pašvaldības aprūpes pakalpojuma nodrošināšanai var piesaistīt juridisku personu vai uz darba līguma vai pakalpojuma (uzņēmuma) līguma pamata fizisku personu (izņemot bērna 1.pakāpes radiniekus un vienas mājsaimniecības locekļus), kurai ir darba vai personīgā pieredze saskarsmē ar personu ar invaliditāti. Aprūpes pakalpojuma sniedzējs, ja tā ir fiziska persona, var sniegt pakalpojumu vienlaicīgi ne vairāk kā četriem šo noteikumu 42.1.apakšpunktā minētiem bērniem;

45. Šo noteikumu 42.2.apakšpunktā minēto “atelpas brīža” pakalpojums ietver bērna uzraudzību, pašaprūpes nodrošināšanu, speciālistu konsultācijas, ēdināšanu 4 reizes dienā, pastaigas un saturīgu brīvā laika pavadīšanu piedāvā uz laiku līdz 30 diennaktīm gadā. “Atelpas brīža” pakalpojumu pašvaldības sociālais dienests organizē šādā kārtībā:

45.1. pieņem no bērna likumiskā pārstāvja iesniegumu par nepieciešamību nodrošināt “atelpas brīža” pakalpojumu;

45.2. pārbauda, vai iesniegumā ir norādīta šāda informācija:

45.2.1. bērna, kam nepieciešams “atelpas brīža” pakalpojums, vārds, uzvārds un personas kods;

45.2.2. bērna likumiskā pārstāvja kontaktinformācija un faktiskās dzīvesvietas adrese;

45.3. pārliecinās, vai iesniegumam ir pievienoti šādi dokumenti:

45.3.1. bērna likumiskā pārstāvja pārstāvības tiesību apliecinoša dokumenta kopija;

45.3.2. VDEĀVK atzinuma kopija par īpašas kopšanas nepieciešamību bērnam sakarā ar smagiem funkcionāliem traucējumiem;

45.3.3. ģimenes (vispārējās prakses) ārsta izsniegta izraksta kopija no bērna medicīniskās ambulatorās kartes vai izraksts no ārstniecības iestādes “Izraksts no stacionārā pacienta/ambulatorā pacienta medicīniskās kartes” (veidlapa Nr.027/u) par bērna veselības stāvokli (izraksta derīguma termiņš 6 mēneši);

45.4. izvērtē iesniegumā minēto informāciju un ne ilgāk kā viena mēneša laikā no iesnieguma saņemšanas pieņem vienu no šādiem lēmumiem:

45.4.1. par “atelpas brīža” pakalpojuma piešķiršanu;

45.4.2. par “atelpas brīža” pakalpojuma atteikumu, ja bērns neatbilst šo noteikumu 42.1.apakšpunktā minētiem nosacījumiem, vai bērna likumiskā pārstāvja iesniegtā informācija neatbilst šo noteikumu 45.2. un 45.3.apakšpunktā minētām prasībām;

45.5. lēmumu adresātam (bērna likumiskajam pārstāvim) paziņo Paziņošanas likumā noteiktajā kārtībā.

46. “Atelpas brīža” pakalpojumu var sniegt normatīvajos aktos noteiktajā kārtībā sociālo pakalpojumu sniedzēju reģistrā reģistrētie pašvaldības izveidotie vai atbilstoši normatīvajiem aktiem publisko iepirkumu jomā piesaistītie sociālo pakalpojumu sniedzēji.

47. Pašvaldība pieņem no “atelpas brīža” pakalpojuma sniedzēja pamatojošos dokumentus par “atelpas brīža” pakalpojuma sniegšanas izmaksām, tai skaitā arī bērna likumiskā pārstāvja iesniegtos šo noteikumu 25.1.apakšpunktā minētos iekšzemes transporta izdevumus bērna nogādāšanai uz un no “atelpas brīža” pakalpojuma sniegšanas vietas. Pašvaldība minētos izmaksu pamatojošos dokumentus iesniedz finansējuma saņēmējam izmaksu kompensēšanai šo noteikumu 51.punktā minētā kārtībā. Pēc izdevumu kompensācijas saņemšanas no finansējuma saņēmēja, pašvaldība (vai ar pakalpojuma sniedzēja starpniecību) nodrošina šo noteikumu 25.1.apakšpunktā minēto transporta izmaksu kompensēšanu bērna likumiskajam pārstāvim.

48. Nakts “atelpas brīža” pakalpojuma sniegšanas izpratnē ir laikā no plkst.20.00. līdz plkst.8.00.

49. Šo noteikumu 41.punktā minētos sabiedrībā balstītus sociālos pakalpojumus, kā arī šo noteikumu 42.3.apakšpunktā minētos pakalpojumus:

49.1. īsteno atbilstoši atbalsta plāniem;

49.2. nodrošina normatīvajos aktos noteiktajā kārtībā sociālo pakalpojumu sniedzēju reģistrā reģistrētie pašvaldības izveidotie vai atbilstoši normatīvajiem aktiem publisko iepirkumu jomā piesaistītie sociālo pakalpojumu sniedzēji.

50. Šo noteikumu 42.1. un 42.2.apakšpunktā minētos pakalpojumus pašvaldības var nodrošināt no brīža, kad plānošanas reģions ir noslēdzis ar sadarbības iestādi vienošanos par projekta īstenošanu.

51. Pašvaldība ne retāk kā reizi ceturksnī un ne biežāk kā reizi mēnesī iesniedz finansējuma saņēmējam atskaiti par šo noteikumu 3.1. un 3.3.apakšpunktā minētās mērķa grupas personām sniegtajiem pakalpojumiem, kā arī par izdevumiem, kas pašvaldībai radušies atbilstoši šo noteikumu 40.9.apakšpunktam un izdevumiem, kas šo noteikumu 3.3.apakšpunktā minētās mērķa grupas personām – bērnu ar funkcionāliem traucējumiem likumiskajiem pārstāvjiem radušies atbilstoši šo noteikumu 47.punktam. Atskaites formā iekļauj vismaz šādu informāciju par:

51.1. personām, kuras saņēmušas šo noteikumu 41.punktā minētos pakalpojumus, norādot personām sniegto pakalpojumu veidus un apjomu;

51.2. personām, kuras saņēmušas šo noteikumu 42.3.apakšpunktā minētos pakalpojumus, norādot pakalpojumu veidus un rēķinu kopijas par šo pakalpojumu izmaksām;

51.3. personām, kuras saņēmušas šo noteikumu 42.1. un 42.2.apakšpunktā minētos pakalpojumus, ievērojot šo noteikumu 22.1.1.3., 25.2. un 25.3.apakšpunktā minēto izmaksu ierobežojumus, kā arī rēķinu kopijas par šo pakalpojuma izmaksām, tai skaitā par šo noteikumu 25.1.apakšpunktā minētām transporta izmaksām;

51.4. pašvaldības piesaistītā “sociālā mentora” sagatavotu pārskatu un izmaksu pamatojošus dokumentus (tai skaitā rēķinu kopijas) par izmaksām, kas pašvaldībai radušās atbilstoši šo noteikumu 40.9.apakšpunktam.

52. Finansējuma saņēmējs atbilstoši pašvaldību iesniegto atskaišu par sniegtajiem pakalpojumiem biežumam, bet ne retāk kā reizi ceturksnī un ne biežāk kā reizi mēnesī kompensē pašvaldībai:

52.1. šo noteikumu 41.punktā minēto sabiedrībā balstītu pakalpojumu izmaksas atbilstoši šo noteikumu 59.punktā minētai vienas vienības izmaksu metodei;

52.2. šo noteikumu 42.punktā minēto pakalpojumu izmaksas un šo noteikumu 25.1.apakšpunktā minētos iekšzemes transporta izdevumus atbilstoši iesniegtajiem rēķiniem;

52.3. izmaksas, kas radušās atbilstoši šo noteikumu 40.9.apakšpunktam.

53. Šo noteikumu 20.7.apakšpunktā minētās atbalstāmās darbības īstenošanu nodrošina finansējuma saņēmēja piesaistīts pakalpojuma sniedzējs un šīs atbalstāmās darbības īstenošana ietver:

53.1. valsts sociālās aprūpes centru speciālistu un pašvaldību “sociālo mentoru” apmācību darbam ar šo noteikumu 3.1.apakšpunktā minētās mērķa grupas personām, kuras saņem valsts ilgstošas sociālās aprūpes pakalpojumus un kuras pāriet uz dzīvi sabiedrībā;

53.2. bērnu aprūpes iestāžu speciālistu apmācību darbam ar šo noteikumu 3.2.apakšpunktā minētās mērķa grupas personām ģimeniskai videi pietuvinātā pakalpojuma nodrošināšanai, tai skaitā darbam ar jauniešiem „jauniešu mājās”;

53.3. slēgšanai atbalstīto valsts sociālās aprūpes centru filiāļu speciālistu pārkvalificēšanu un apmācību sabiedrībā balstītu sociālo pakalpojumu sniegšanā.

54. Šo noteikumu 20.8.apakšpunktā minētās atbalstāmās darbības īstenošanu nodrošina finansējuma saņēmēja projekta vadības personāls vai finansējuma saņēmēja piesaistīts pakalpojuma sniedzējs, kas:

54.1. īsteno informatīvus un izglītojošus pasākumus sabiedrības attieksmes maiņai attiecībā uz šo noteikumu 3.1. un 3.2.apakšpunktā minētās mērķa grupas personām un šo noteikumu 3.3.apakšpunktā minētās mērķa grupas personām – bērniem ar funkcionāliem traucējumiem;

54.2. izstrādā pasākumu plānu šo noteikumu 3.4.apakšpunktā minētās mērķa grupas personu informēšanai un izglītošanai;

54.3. īsteno šo noteikumu 3.4.apakšpunktā minētās mērķa grupas personu individuālās konsultēšanas un motivēšanas pasākumus.

55. Šo noteikumu 20.9.apakšpunktā minēto atbalstāmo darbību īsteno finansējuma saņēmēja projekta vadības personāls vai finansējuma saņēmēja piesaistīts pakalpojuma sniedzējs, kas nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020.gada plānošanas periodā nodrošināma komunikācijas un vizuālās identitātes prasību ievērošana.

56. Finansējuma saņēmējs un sadarbības partneri savā tīmekļa vietnē ne retāk kā reizi trijos mēnešos ievieto aktuālu informāciju par projekta īstenošanu.

57. Šo noteikumu 3.2.apakšpunktā minētās mērķa grupas persona, kura individuālo vajadzību izvērtējuma un atbalsta plāna izstrādes brīdī ir sasniegusi 17 gadu vecumu, bet atbalsta plānā ietvertos pakalpojumus uzsāk saņemt 18 gadu vecumā, turpina saņemt pakalpojumus līdz brīdim, kamēr persona ir tiesīga uzturēties bērnu aprūpes iestādē atbilstoši Bērnu tiesību aizsardzības likumam.

58. Šo noteikumu 24.punktā minētās vienas vienības izmaksas un atskaitīšanās kārtību nosaka atbildīgā iestāde vienas vienības izmaksu metodikā, ko apstiprina vadošā iestāde.

59. Šo noteikumu 21.2.apakšpunktā minētās izmaksas netiek rēķinātas no tām projekta vadības un projekta īstenošanas personāla atlīdzības izmaksām, kas iekļautas šo noteikumu 58.punktā minētā vienas vienības izmaksu metodē.

60. Piesaistot projekta īstenošanas un vadības personālu uz darba līguma pamata un paredzot tam atlīdzības izmaksas, finansējuma saņēmējs un sadarbības partneri nodrošina, ka projekta īstenošanas un vadības personāls tiek piesaistīts uz normālo darba laiku vai nepilno darba laiku (tai skaitā atlīdzībai var piemērot daļlaika attiecināmības principu), attiecīgi veicot projekta īstenošanas un vadības personāla darba laika uzskaiti par veiktajām funkcijām un nostrādāto laiku.

61. Pakalpojumu (uzņēmuma) līgumos, ko finansējuma saņēmējs slēdz šo noteikumu 20.1., 20.2., 20.3., 20.4., 20.7., 20.8. un 20.9.apakšpunktā minēto atbalstāmo darbību īstenošanai, finansējuma saņēmējs avansa maksājumus var paredzēt ne vairāk kā 20 procentu apmērā no attiecīgās līguma summas.

62. Īstenojot projektu, finansējuma saņēmējs uzkrāj datus par šādiem horizontālā principa “Vienlīdzīgas iespējas” horizontālajiem rādītājiem:

62.1. par vienlīdzīgu iespēju aspektiem (dzimumu līdztiesība, invaliditāte, vecums vai etniskā piederība) apmācīto personu skaits;

62.2. atbalstu saņēmušo sociālās atstumtības un nabadzības riskam pakļauto iedzīvotāju skaits.

63. Finansējuma saņēmējs uzkrāj informāciju par projekta ietvaros atbalstu saņēmušajām personām atbilstoši normatīvajos aktos, kas nosaka ES struktūrfondu un Kohēzijas fonda projektu pārbaužu veikšanas kārtību 2014.–2020.gada plānošanas periodā, maksājuma pieprasījuma veidlapā noteiktajiem datiem un atbilstoši Eiropas Parlamenta 2013.gada 17.decembra Regulas (ES) Nr.1304/2013 par Eiropas Sociālo fondu un ar ko atceļ Padomes Regulu (EK) Nr.1081/2006, un pēc vadošās iestādes pieprasījuma nodrošina šo datu pieejamību izvērtēšanas vajadzībām.

64. Grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina šo fondu ieviešanu 2014.–2020.gada plānošanas periodā.

65. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:

65.1. finansējuma saņēmējs nepilda vienošanās par projekta īstenošanu noteikumus, tai skaitā projekta īstenošana nenotiek atbilstoši projektā noteiktajiem termiņiem vai ir iestājušies citi apstākļi, kas negatīvi ietekmē vai var ietekmēt atbalsta mērķa, pasākuma uzraudzības rādītāju sasniegšanu;

65.2. citos gadījumos, kas noteikti vienošanās par projekta īstenošanu.

66. Pasākuma ietvaros projektus īsteno no vienošanās par projekta īstenošanu noslēgšanas dienas, bet ne ilgāk kā līdz 2022.gada 31.decembrim.

67. Projektu īstenošanas vieta ir Latvijas Republikas teritorija.

Ministru prezidente L.Straujuma

Labklājības ministrs U.Augulis

22.05.2015. 11:15

6732

Vjačeslavs Makarovs
Tālr.: 67782958

Vjaceslavs.Makarovs@lm.gov.lv